## La Generalitat convoca ajudes per a promoure projectes d’educació i sensibilització en drets humans

*** Preveu una àrea d’actuació per a donar suport a iniciatives que fomenten l’educació per al desenrotllament i el compromís social, i una altra en matèria de promoció i defensa dels drets humans**

La Vicepresidència Primera i Conselleria de Servicis Socials, Igualtat i Vivenda, a través de la Direcció General d’Inclusió i Cooperació al Desenrotllament, ha impulsat una nova convocatòria d’ajudes dirigides a projectes d’educació i sensibilització en drets humans per a este any 2025.

La convocatòria, que ha sigut publicada en el [Diari Oficial de la Generalitat Valenciana](https://dogv.gva.es/va/resultat-dogv?signatura=2025/5103) (DOGV), destina un import de 5,15 milions d’euros a estes accions.

L’objectiu d’esta convocatòria és donar suport a actuacions que fomenten programes i projectes d’educació per al desenrotllament i el compromís social que es realitzen a la Comunitat Valenciana. La seua finalitat consistix a fomentar una ciutadania valenciana crítica, corresponsable i mobilitzada en favor del desenrotllament sostenible i la defensa dels drets humans en l’àmbit local i global.

Al seu torn, la resolució també subvenciona accions de sensibilització en matèria de promoció i defensa dels drets humans. Estes ajudes estan destinades a activitats que contribuïsquen a sensibilitzar, visibilitzar i denunciar la situació a la qual s’enfronten les organitzacions i les persones que treballen en defensa dels drets humans, així com les seues reivindicacions. Activitats que es duran a terme en municipis de la Comunitat Valenciana i que reuniran la presentació d’experiències i relats de persones sobre drets humans.

**Requisits i terminis**

Poden beneficiar-se d’estes ajudes les organitzacions no governamentals per al desenrotllament (ONGD) inscrites en el Registre d’agents de la cooperació internacional al desenrotllament de la Comunitat Valenciana abans de l’1 de gener de 2024, amb seu o delegació en esta autonomia i una base social mínima de 15 persones residents a la Comunitat Valenciana.

Respecte al termini de presentació de sol·licituds, serà de 20 dies hàbils a comptar de l’endemà de la publicació de la convocatòria en el DOGV. La tramitació ha de fer-se de manera telemàtica a través de la [seu electrònica de la Generalitat](https://sede.gva.es/es/inici), o a través de pàgina web de la [Vicepresidència Primera i Conselleria de Servicis Socials, Igualtat i Vivenda.](https://cooperaciovalenciana.gva.es/es/inicio)

Fecha: 10/03/2025